ANC se topses kanselleer afsprakeArgieffoto Die ANC se topses-leiers het hul openbare afsprake vir Vrydag gekanselleer. Khusela Sangoni, woordvoerder van die ANC, het bevestig die topses gaan nie meer besoek in Kaapstad aflê as deel van die Nelson Mandela-eeufeesvieringe nie. Sangoni wou egter nie meer besonderhede verskaf nie. Ander media berig intussen dat die topses na Johannesburg ontbied is om “dringende kwessies” te hanteer. Die ANC het reeds vroeër bevestig Cyril Ramaphosa, die party se president, is nie meer deel van die eeufeesvieringe nie. Die ANC het in ŉ verklaring gesê Ramaphosa is weens “ander verpligtinge” nie meer deel van die program nie. Ramaphosa het vroeër aangekondig hy en Zuma het Dinsdagaand begin met gesprekke oor die oorgang en kwessies rakende sy posisie as president van die land. Dit het daartoe gelei dat Woensdag se vergadering van die ANC se nasionale uitvoerende komitee, waar daar oor Zuma se lot besluit sou word, uitgestel is. Ramaphosa het gesê daar sal verder gekommunikeer word oor Zuma se posisie as president sodra tersaaklike aangeleenthede afgehandel is. Hy het gesê hoewel die huidige toedrag van sake die uitstel van die staatsrede, wat Donderdagaand sou plaasvind, genoodsaak het, gaan die regering en die parlement se bedrywighede voort.